Temeljem Sporazuma o udruživanju lokalnih turističkih zajednica s područja otoka Korčule (Sporazum), Turistička zajednica Grada Korčule kao koordinator u ime potpisnica, turističkih zajednica općina Vela Luka, Blato, Smokvica i Lumbarda, donosi:

**PRAVILNIK**

Označavanja kvalitete (labelling)

Članak I.

Opis projekta

Projekt Označavanja kvalitete (labelling) (dalje u tekstu Projekt) pod nazivom “Korčula Island” zajednički pokreću turističke zajednice otoka Korčule, nastavno na potpisan Sporazum i Akcijski plan razvojna biciklističkog i pješačkog turizma Grada i otoka Korčule. Riječ je o skupini standarda i mjerila kojima se želi stvoriti nova osnova za povezivanje nositelja svih oblika smještajnih kapaciteta odnosno nuditelja usluga u turizmu posebnih interesa oznakom kvalitete (labelling).

Radi se o nadopuni postojećeg sustava kategorizacije s ciljem povećanja konkurentnosti i razine kvalitete smještaja i usluga.

Članak II.

Ciljevi Projekta

- povećanje kvalitete turističke ponude svih oblika smještaja,

- jačanje vidljivost segmenta te time i jačanje brenda destinacije,

- poticanje specijalizacije prema različitim ciljnim skupinama, diversifikaciju turističkih proizvoda i otvaranje novih tržišta;

- stvaranje značajne strateške prednosti;

- stvaranje preduvjeta za produženje sezone;

- poticanje uspostave partnerskih odnosa svih dionika uključenih u proces s ciljem bolje suradnje i zajedničke promocije.

Članak III.

Aktivnosti

U sklopu Projekta povodi se više razina aktivnosti: edukacija, standardizacija, marketinško oblikovanje, certificiranje, dodjela oznaka i kontrola poštivanja kriterija te mjerenje učinkovitosti projekta. Po navedenim fazama provodi se promidžba putem: službenih internetskih stranica; društvenih mreža, online kanala, turističkih sajmova ili prezentacija; tiskanih materijala i drugih kanala promidžbe.

Članak IV.

Tijela:

Povjerenstava za dodjelu Oznake kvalitete:

- Lokalno povjerenstvo sastoji se od 3 člana od kojih je jedan obavezno predstavnik lokalne Turističke zajednice, a ostala dva iz redova drugih turističkih zajednica;

* Otočno Povjerenstvo koje se sastoji od 5 članova, predstavnika lokalnih turističkih zajednica koji donose konačnu odluku o dodjeli certifikata.

Članak V.

Certificiranje

Certificiranje se provodi prema sljedećim uvjetima:

1. Turističke zajednice objavljuje dva puta godišnje Javni poziv na vlastitim web stranicama u dogovoreno vrijeme, istovremeno;

2. Javni poziv uključuje Pozivno pismo, Pravilnik, Kriterije za dodjelu oznake kvalitete te Obrazac za prijavu;

3. Rok za prijavu je 30 dana od dana objave Poziva, a dokumentacija se dostavlja lokalnoj turističkoj zajednici (LTZ);

4. Dokumentacija obuhvaća:

- Obrazac za prijavu;

- fotokopiju dokumenta kojim se dozvoljava bavljenje djelatnošću (za smještaj isti je dostupan u e-Visitoru te ga nije potrebno dostavljati);

- fotografije objekta visoke rezolucije u digitalnom formatu koje će se koristiti za promidžbu objekta;

- potvrda porezne uprave ne starija od 30 dana (LTZ će putem e-Visitora provjeriti eventualno dugovanje boravišne pristojbe),

5. Po primitku prijava, LTZ obrađuje kandidature, te zatim Povjerenstvo LTZ izlazi na teren na ocjenjivanje onih kandidata koji prema obrascu zadovoljavaju, vrši ocjenjivanje, te sastavlja Zapisnik;

6. Otočno povjerenstvo potvrđuje pozitivno ili negativno mišljenje temeljem Zapisnika i

prijedloga Lokalnog povjerenstva;

8. Nakon donošenja pozitivnog mišljenja, potpisuje se Ugovor o dodjeli oznake kvalitete s LTZ;

9. Nositelj oznake ističe standardiziranu naljepnicu/ploču oznake kvalitete „Korčula Island“ na vidljivom mjestu (Napomena: naljepnica je obvezna i besplatna za nositelje oznake. Ploča nije obvezna stoga sve troškove izrade snosi nositelj oznake. Nositelj oznake može koristiti i digitalnu naljepnicu za potrebe online promocije).

10. Nakon dodjele oznake kvalitete, nositelj oznake kvalitete je dužan dopustiti LTZ Povjerenstvu obavljanje provjere objekta o poštivanju propisanih kriterija.

11. Ukoliko Povjerenstvo utvrdi da nositelj oznake kvalitete ne poštuje zadane kriterije, određuje se rok od 30 dana za ispravak nepravilnosti. U slučaju da nepravilnosti ne budu otklonjene u zadanom roku, smatrat će se da nositelj oznake kvalitete ne poštuje ugovorene kriterije, te će se raskinuti ugovor i ukloniti oznaka kvalitete.

12. Nakon dodjele oznake kvalitete, nositelj oznake kvalitete je dužan pohađati edukacije u organizaciji turističkih zajednica otoka Korčule.

Članak VI.

Oznaka kvalitete dodjeljuje se dionicima u turizmu s područja otoka Korčule koji su iskazali zanimanje za dobivanjem te oznake, i to za hotele, kampove, privatni smještaj i turističke agencija.

Članak VII.

Oznake kvalitete dodijeljuju se za sljedeće kategorije: “Hikers friendly”, “Bike friendly” i “Eko friendly”.

Članak VIII.

Oznaka kvalitete dodjeljuje se na 2 (dvije) godine, nakon čega nositelj oznake kvalitete ponovno podnosi kandidaturu prema tada važećim uvjetima te putem Javnog poziva.

U Korčuli, 06. srpnja 2021.

 Hana Turudić

Direktorica turističkog ured TZG Korčule